Sophia se eerste roman – Die erflating – is in 2007 gepubliseer en is met die ATKV-woordveertjie vir Liefdesromans bekroon. Sy het dieselfde toekenning vir Huis van die wind en Driehoek ontvang. ’n Romanse wat uit haar pen verskyn het, Moeilikheid met ’n meermin, het in 2017 ROSA se toekenning vir die beste Afrikaanse romanse ontvang.
Sy is benewens skrywer ook voltyds taaladviseur by die Virtuele Instituut vir Afrikaans, lid van die Taalkommissie van die Suid-Afrikaanse Akademie vir Wetenskap en Kuns, haar pa se kind, haar kind se ma en haar honde se heldin. Sy woon en werk in Centurion.
Ek is mal oor jou boeke! Jy inspireer my. Ek het jou lesing verlede jaar by die skryfskool op Potch baie geniet. O ja, en toe vergeet ek dat jy my kopie van Die Tuiskoms teken!
Dankie, Naomi. Toemaar, wat. Ek is seker ons sal mekaar iewers raakloop, dan teken ek vir jou. Die wêreld is nou ook nie so groot nie. S
goeie dag sophia' ek eht al jou boeke gekoop en gelees. is gaande oor jou skyf werk, wanneer kry ons jou nuwe boek?? kan nie wag nie!! hoekom skryf jy so min? die Here seen jou!
Dankie Madelie! Ek het eintlik begin skryf bloot omdat dit vir my lekker is en al die aandag het my net so effentjies onkant betrap. Maar jy sal weet hoe lekker dit is as iemand vir jou sê hulle het jou storie geniet. Dis daar waar 'n ou se eintlike inspirasie lê. Ja, die tyd is mos maar altyd die kwessie. Maar jy moet onthou, ek hoef nie 'n man gelukkig te hou nie, dis net ek en my kind. Ek kan saans my ou, vrot sweetpak aantrek en saam met my kat, my kind en my laptop in die bed klim en werk. Niemand gaan my daaroor kwalik neem nie en ek hoef nie skuldig te voel omdat ek vir ure lank met niemand praat nie. Ek het vroeg reeds besef ek sal elke dag aan my storie moet werk, selfs op die dae wat ek te moeg is om regtig goeie werk te lewer. Op sulke dae redigeer ek aan dele wat ek reeds geskryf het, al is dit net 'n paragraaf. Dit beteken dat ek op die vrugbare tye net kan wegval en skryf omdat die verfyning en "tweaking" reeds afgehandel is. Terloops, een van my manlike kollegas vertel anderdag vir my hoe hard hy gewerk het aan 'n ding. Vir drie maande, sê hy vir my met sulke ernstige oë, het hy elke dag van agt tot agt aan hierdie projek gewerk. Ek het simpatieke geluide gemaak en in my agterkop gedink: agt tot agt? Ek werk elke dag van half agt soggens tot elfuur snags en het nog nooit gedink dit maak my bejammerenswaardig nie. En boonop het ek nie 'n vrou wat vir my kos maak en tee aandra nie, ek moet dit self doen! Mmm. Sterkte vir die liefdesroman waarmee jy besig is. Dis eintlik nie soveel anders as 'n romanza nie, dis net 'n meer verwikkelde storie met meer karakters. Jy kan meer maak van die omgewing, van almal se geskiedenisse, van emosionele bagasie, van onderstrominge. Die grootste geheim van 'n goeie liefdesroman is dat jy 'n lekker sterk bron van konflik tussen die twee hoofkarakters moet kry. As jy boonop persoonlikheidsverskille tussen die twee skep, het jy 'n wenner! Lekker skryf! S
Hi Sophia, ek probeer uitvind watter boeke (boek) eerste in jou Verhuising / Driehoek reeks is asb? Ek weet dit is eerste die Verhuising, en dan die Driehoek, maar is daar 'n boek voor die Verhuising? En die Tuiskoms, is dit 'n verhaal op sy eie , of ook deel van 'n reeks asb?
Hi Sophia Eks mal oor jou boeke!! Kan nie wag vir die volgende een nie. Die Ooreenkoms het ek nou 3 keer gelees, dit bly maar net 'n mooi verhaal.
Hallo Annette Baie dankie! Ek weet daar was van die boeke te koop by Protea en Van Schaik, maar ek weet nie of daar nog van hulle is nie. Jy kan hulle ook by LAPA bestel by www.lapa.co.za. 'n Ander, baie nuttige webwerf waar ek al my boeke bestel, is www.loot.co.za. Hulle is regtig flink, goedkoop en betroubaar. Groete
Dankie vir pragtige boeke, ek het by die laaste een begin en dit toe so geniet dat ek dadelik vir my die ander gaan koop het (ek wou nie nog skrywers bymekaar maak nie) maar ek sit vandag met nog 'n skrywer en nie vir een oomblik spyt daaroor nie. Ek het by Esme van LAPA verneem of jy nie "Die ooreenkoms" wil vertaal nie, (vir die wat nie Afrikaans lees nie) want ek dink dit het beslis die potensiaal om net so 'n treffer te word as 'n paar van die Engelse tydlose verhale. Hoop ons kry in die toekoms nog heelwat uit jou pen. (Die voordeel van nie getroud wees nie, is dat jy kan lees of skryf wanneer die gier jou pak of as slaaploosheid jou ry.) Groete, Suzie Combrinck
Ek was so 'n week en 'n bietjie in Port Elizabeth, toe ek die oggend 'n baie ontstellende oproep gekry het van iemand wat my baie na aan die hart lê. dit was 'n kwessie van wag om te hoor wat die uitslag van sekere toetse is. (Ek en manlief het daardie oggend die pad terug Gauteng gevat, in 'n vragmotor waarin ek genadiglik lees sonder om karsiek te word.) My gedagtes was só ontsteld dat ek gewens het ek kon hulle uithaal en weggooi. En toe trek ek Die Ooreenkoms uit my boekesak uit en ek praat met jou. Sophia, sê ek toe, Vandag sal jy moet uithaal en wýs, suster, om my uit die groendakkies te hou, want as ek moet sit en dink vir twee dae aaneen, is dit verby met my! En toe begin ek lees. En lees, en lees. Tot by die huis. Nou ja, ek's toe darem nie groendakkies toe nie, want jou storie het my weggevat uit my gedagtes na iemand anders s'n. En ek het deurentyd geweet dáár gaan ek 'n gelukkige einde beleef. Dankie, daarvoor.
Sjoe, ek het nou hoendervleis! Dankie vir die possie, ek waardeer. En ek is bly as ek kon help om 'n krisis op sy plek te hou.
Sophia ek is tans besig met die laaste boek in die Malan-susters-trilogie en het hierdie reeks uitsonderlik geniet. Die storie is so mooi inmekaar geweef, ek kan die boeke nie neersit nie. Ek wens net ek kon 'n kykie in Charl se lewe kry - hoe hy voel en wat hy ervaar. Baie dankie ek kan nie wag om die ander boeke te lees nie.
Hallo Tracy-Lee Dankie vir die mooi kompliment. En wat Charl betref ... hy is so 'n privaat ou dat ek self bang was om in sy gemoed te gaan rondkrap! In die eerste drie boeke het ek net die heldinne laat fokaliseer. Dis die tradisionele manier om dit te doen, en ek was 'n bietjie bang om reg aan die begin te eksperimenteer met ander fokaliseringsbeurte. Maar ek het later, in Die Ooreenkoms, wel die held laat fokaliseer, en dit het vir daardie storie goed gewerk. Noudat ek weet ek kan, is ek 'n bietjie meer ondernemend! Groetnis S
Ai, hoe heerlik was dit tog nie om weer terug te wees in Potch nie! Ek kon 'Die Verhuising' nie neersit nie! Uitstekend. Ek was skoon jaloers op Danelle en het weer onder die akkerbome geloop...en onthou van die bloureen wat in die lente hoog in die bome gerank het...en die 'geel' jakarandabome wat altyd in die eksamen geblom het. Ek het nog nie een van jou boeke gemis nie. Is tog altyd op soek na 'n Afrikaanse skrywer wat nie net 'koek en tee boeke' skryf nie maar iets om die lyf het wat 'n mens saam met jou kan dra. Jy val in my kategorie van Helene de Kock, Marzanne le Roux en Eleanor Baker. Sien uit na die volgende. Groete, Alwyna
Dankie Alwyna! Ja, Potch is 'n eienaardige plek. Jy dink nog jy verlang na die see, dan het hy al deel van jou geword.
Hallo Anel Ek hoor wat jy sê en ek respekteer jou mening hieroor ten volle. Jy mag van boeke hou of nie daarvan hou nie en jy mag op grond daarvan aanbevelings maak of nie. Maar t.o.v. hierdie spesifieke kwessie moet jy twee goed onthou: 1) Dialoog is deel van karakterisering. 'n Skrywer wat eerlik is oor karakters, laat hulle toe om te wees wie en wat hulle is, al is dit nie aldag ewe "aanvaarbaar" nie. Ek het die studente geskryf soos wat ek hulle daagliks sien en ervaar. (Eintlik is hulle baie erger as wat ek hulle geskryf het - jy moet hoor hoe klink die manne wat langs my woon as hulle in die nanag dronkverdriet kry!) As jy terugdink aan die storie sal jy onthou dat nie al die karakters kru taal gebruik nie - daar is sekeres wat dit doen (Tessa, Wessel, by geleentheid Danelle) en sekeres wat dit nie doen nie (Christine, Lambert). In die manuskrip wat ek pas klaargemaak het, vloek niemand, omdat dit ander soort mense binne 'n heel ander milieu is. Die kru taal is met ander woorde nie iets wat daar is omdat ek 'n behoefte het om dit te skryf nie, maar omdat die karakters in my stories kartonmense gaan word as ek vir hulle wil voorskryf hoe om op te tree. 2) Romantiese fiksie (soos enige ander fiksie) is vermaak, nie 'n handboek oor sosiale etiket nie. As die storie en die mense daarin eerlik geskryf word, is dit onvermydelik dat daar iewers iemand gaan wees wat iets gaan doen wat lesers dwars in die krop kan steek. En om op die voorblad 'n waarskuwing te sit? Ek weet darem nie - ek kan nie voorspel wie deur watter elemente van my stories geaffronteer gaan word nie. Jy is byvoorbeeld die eerste persoon wat kla oor die boek - die ander reaksies (en ek het al baie gehad) was almal net positief. Nou ja, daar is my stuiwer vir wat dit werd is. As jy dit kan regkry om my vir hierdie een te vergewe, sal die volgende een dalk weer aanklank vind. Groete S
Hi Sohia Ek het nou net Die Verhuising klaar gelees , ai die boek het aan my siel geraak. Mens is sommer hartseer vir Danelle , dankie tog vir die 3 anker persone in haar lewe . Jy skryf fantasties .
Dankie, Elizabeth. En ja, Danelle het maar 'n moeilike pad om te stap. Dis hoekom dit so lekker was om vir haar 'n "ordentlike" man uit te soek! S
Hallo Sophia . Ek is absoluut mal oor jou boeke en het almal al 'n paar keer gelees. Jy is definitief my gunsteling skrywer. Wil graag weet wanneer daar weer 'n nuwe boek van jou verskyn?
Goeie dag Ansie Sophia is hard aan die skryf aan haar volgende roman. Ek is self 'n aanhanger en kan nie wag nie. Die boek word vir die eerste helfte van 2016 beplan. Groete
Sophia, ek kan met alle eerlikheid se ek het elk en iedereen van jou boeke geniet. Elke storie en karakters is mos wat hulle is en so het ek elke boek beleef. Wat 'n voorreg om 'n mensie wat saam met my op skool was en in die berge mee gestap het, se boeke te lees. Ek is voorwaar trots op jou as 'n oud Dirkie Uyser. Ek kan nie wag vir 'n nuwe boek nie.
Sophia, jy sal nie glo hoeveel nie-lesende mense het jy aan die lees gekry nie, jou boek is n fees. Ek is werksaam by die Kuruman biblioteek en die lesers kan nie wag dat n volgende boek moet verskyn nie, Ons het al pannekoek gebak om geld in te samel om van jou boeke aan te koop. Wat is die moontlikheid dat jy ons biblioteek in die Noord-Kaap kan kom besoek en wat is jou tarief. Groete Mariana
Dankie, Karin! Jy sal Lambert en Danelle weer ontmoet in die boek waaraan ek nou werk. Dis eintlik Tessa se storie, maar dit is al 'n hele rukkie later en Lambert en Danelle is dan reeds 'n paar jaar getroud. Wittebrood is dan verby en die realiteit vat so 'n bietjie aan hulle ook. As alles volgens plan verloop, sal hy volgende jaar verskyn. Intussen verskyn Huis van die Wind DV in Oktober van hierdie jaar. Groete S
Hallo Sophia, dankie, dankie vir jou wonderlike skryfstyl! Jou boeke is van so 'n aard dat ek dit eenvoudig net nie kan neersit nie. Ek het jou in Heidelberg by Laer Volkskool ontmoet en wat 'n wonderlike ervaring! Jy is voorwaar talentvol. Ek kan nie wag vir jou volgende boek nie, ek kyk uit daarvoor! Groete Riana
Baie dankie vir die terugvoer Sophia. Ek sien baie uit en sal dophou volgende jaar vir die Malan susters en ook Tessa se storie. Groete Marinda
Hallo Sophia, ek is steeds op soek na die Erflating. Die ander boeke het ek al almal gelees. Kon jy bevestig by jou uitgewer of hulle dit weer gaan publiseer met 'n nuwe voorblad?
Hi Sophia, André my nou sopas na jou laat gooooogle-soek met 'n spoed. :-) Baie nice intro hier op jou webwerf ... aangename kennis. Ek wens ek kon sê ek laaik jou boeke, maar het nog nie ene gelees nie - ek sal 'n plan moet maak. Loopbaan gewys ken jy dalk my vriendin Sulien .. moet 'n kollega van jou wees. Ag ek wou sommer net 'n groet op jou blog plaas. Mag jy 'n wonderlike, geseende week geniet. Esté
Ek bel nou al die hele dag soos 'n koplose hoender rond. Kry jou boeke nerens. Opsoek na 'die erflating' en ' waar die hart is'. Het lapa ook al gebel. Hulle kan nie vir my help nie en is ook nie van plan om dit boeke vinnig weer te vervaardig nie. Ai my moed sit in my skoene. Kan iemand die boeke dalk vir my leen om te lees?
Hallo Liani, ek het 'waar die hart is" opgespoor by Leserskring. Jy hoef nie lid te wees om by hulle te kan koop nie. Gaan net op hulle web werf in. Ek het dit gedurende November daar gekoop en wag nog steeds vir hulle om dit te stuur, maar minstens is die boek daar beskikbaar. Die Erflating soek ek nog. Groete Marinda
Hi Liani, gaan kyk op 'n webwerf met die naam www.lizmar.co.za hulle verkoop gebruikte boeke ek het Die Erflating daar gekry, maar jy moet vinnig wees die boeke staan nie stil nie, mense raap dit op. Hoop dit help. Groete
Hello.. My ouma is baie mal oor jou boeke. Sy lees dit baie graag. Blykbaar is jy en Suna Verhoef goeie vriende en ons ken haar baie goed.
Hallo Sophia, ek is mal oor jou boeke! Ek het ALMAL gelees behalwe die Erflating. WAAR kan ek dit kry????!!!!!! Baie Baie dankie vir jou wonderlike werk! Realda
Joey Says: Hello Sophia Ek is dol oor lees, nie net mal nie. Sedert hoërskool lees ek net Engels, omdat my pa dit gelees het en hy my hero was. Toe ontdek ek jou boeke. Ek kon nie glo dat 'n Afrikaanse skrywer sulke gesofistikeerde stories kon uitdink nie. Nora Roberts was al die jare my gunsteling skrywer, maar sy moet oppas, want jy is vinnig besig om haar in te haal. Ek dink Die Ooreenkoms sal 'n baie goeie fliek maak. Het al klaar die akteur vir die held, Adam, uitgesoek: Nico Panagio. Soek nog na die heldin, Petronel, se akteur. ASSEBLIEF, ons kan nie wag vir jou volgende boek nie Joey
Hello Sophia Jammer het groot gek van myself gemaak, die boek wat 'n goeie fliek sou maak is eintlik Huis van die Wind, Nico Panagio pas 100% in die rol. Die Ooreenkoms is my troosboek wat ek lees as die wêreld vir my te veel raak.
Hello Sophia, Dankie vir puik, lekkerlees boeke! Ek het Die Tuiskoms en Huis van die Wind gelees en beide baie geniet. Ek wil in Februarie Huis van die Wind by my leserskring aanbied. Het jy dalk vir my relevante vrae wat ons oor die boek kan bespreek? Miskien iets soortgelyk soos aan einde van die boek - Die Tuiskoms?
Hi, Ek sien in Beeld daar is 'n nuwe boek oppad.Weet julle al wanneer dit beskikbaar gaan wees want ek kan nie wag nie, dit voel al soos 'n ewigheid na Huis van die Wind :)
Hi Sophia, Wanneer kan ons 'n nuwe boek verwag? Ek het al jou boeke op my rak en kan nie wag vir die volgende ene nie!